Rådets resolution

af 26. november 2001

om kredit og gældsætning hos forbrugerne

(2001/C 364/01)

RÅDET FOR DEN EUROPÆISKE UNION

1. KONSTATERER, at den del af forbruget, der er finansieret ved en eller anden form for kredit, fortsat er stigende;

2. KONSTATERER, at denne kreditstigning, der er langt højere end væksten i BNP, er medvirkende til sidstnævntes vækst;

3. BEKRÆFTER SIT ØNSKE OM at gennemføre et indre marked for finansielle tjenesteydelser og harmonisere lovgivningerne på dette område med et højt forbrugerbeskyttelsesniveau;

4. KONSTATERER, at såvel en sådan harmonisering af lovgivningerne vedrørende grænseoverskridende finansielle transaktioner i detailleddet som indførelsen af den fælles valuta og udviklingen af nye teknologier også har til formål og som virkning at fremme udviklingen af de grænseoverskridende kredittransaktioner;

5. KONSTATERER, at selv om kredit fungerer som drivkraft for den økonomiske vækst og for forbrugernes velfærd, udgør den også en risiko for kreditgiverne og en trussel om meromkostninger og insolvens for et stigende antal forbrugere;

6. KONSTATERER, at uforholdsmæssig stor gældsætning berører et betydeligt og stadig større antal forbrugere i alle medlemsstaterne;

7. KONSTATERER, at denne uforholdsmæssig store gældsætning i de fleste tilfælde skyldes en stigende usikkerhed med hensyn til forekomsten og forudsigeligheden af indtægtsudsving;

8. KONSTATERER, at selv om den uforholdsmæssig store gældsætning ikke udelukkende består af kreditrelateret gæld, hænger den dog i de fleste tilfælde sammen med forekomsten af kreditter og i særdeleshed forbrugerkreditter;

9. KONSTATERER, at oplysningerne om gældsætning og uforholdsmæssig stor gældsætning på trods af Kommissionens arbejde ikke desto mindre fortsat er utilstrækkelige, navnlig fordi der ikke findes en systematisk undersøgelse af uforholdsmæssig stor gældsætning som følger af, at dataene ikke er sammenlignelige, når de foreligger i medlemsstaterne, og fordi der ikke findes en harmoniseret definition af uforholdsmæssig stor gældsætning;

10. KONSTATERER, at ti medlemsstater i Den Europæiske Union i dag har en særlig lovgivning vedrørende kollektiv gældsafvikling for så vidt angår den sociale, juridiske og økonomiske behandling af forbrugere med en uforholdsmæssig stor gældsætning, hvorimod de almindelige inddrivelsesprocedurer fortsat er gældende i de øvrige medlemsstater;

11. KONSTATERER følgelig, at forskellene mellem medlemsstaterne med hensyn til, hvordan en uforholdsmæssig stor gældsætning behandles såvel forebyggende som socialt, juridisk og økonomisk, kan stille de europæiske forbrugere og kreditgiverne meget forskelligt;

12. FINDER, at man - i betragtning af dels Det Europæiske Fællesskabs ønske om at udvikle grænseoverskridende virksomhed for så vidt angår finansielle tjenesteydelser dels det stigende omfang af fænomenerne gældsætning og uforholdsmæssig stor gældsætning - på fællesskabsplan kunne overveje at træffe foranstaltninger, som skal forebygge uforholdsmæssig stor gældsætning under hele den egentlige kreditcyclus, som supplement til de foranstaltninger, der skal fremme denne udvikling af grænseoverskridende kredit;

13. NOTERER SIG, at Kommissionen i forlængelse af de gennemførte undersøgelser og høringer har til hensigt i forbindelse med revisionen af direktivet om forbrugerkredit at foreslå en vis harmonisering af forebyggende foranstaltninger vedrørende bestemmelserne om orientering af debitorer, kreditgiveres ansvar, erstatning og omkostninger i tilfælde af manglende opfyldelse af en aftale og den rolle, som personer eller selskaber, der fungerer som mellemled i forbindelse med kreditgivning, spiller;

14. FINDER, at et eventuelt fællesskabssamarbejde om undersøgelse og forebyggelse af uforholdsmæssig stor gældsætning bør baseres på regelmæssige og nøjagtige oplysninger af såvel statistisk som økonomisk, juridisk og sociologisk art, som vil kunne bygge på især de statistikker, der indsamles i forbindelse med arbejdet med indikatorerne for fattigdom og social udstødelse og for indkomster og levevilkår;

15. OPFORDRER medlemsstaterne og Kommissionen til så hurtigt som muligt at undersøge, hvordan man kan sikre en overvågning af udviklingen i forbrugernes gældsætning og uforholdsmæssig store gældsætning på det indre marked gennem en udveksling af oplysninger på fællesskabsplan, navnlig om gældsætningens omfang og om god praksis;

16. OPFORDRER Kommissionen til at fortsætte bestræbelserne på at virkeliggøre disse målsætninger.